Marikana-verslag lê blaam voor Phiyega se deurRiah Phiyega. Foto: Flick/GovernmentZA/GCIS Die kommissie het in sy verslag die skuld vir die tragedie op die polisie se leierskorps gepak. Daar is onder meer gesê dat die polisie die publiek probeer mislei het deur voor te gee dat hulle in selfverdediging opgetree het. Zuma het intussen aan Phiyega geskryf en haar ingelig oor die bevindings teen haar. Pres. Jacob Zuma het Donderdagaand die verslag van 646 bladsye bekend gemaak. Die verslag onthef regeringshoë gesagsdraers soos adjunkpres. Cyril Ramaphosa en ander ministers van enige blaam. Pres. Zuma het die Farlam-kommissie aangestel nadat daar op 16 Augustus 2012 altesaam 34 stakende mynwerkers deur die polisie doodgeskiet is by Lonmin se Marikana-myn. Minstens 10 mense is in die voorafgaande geweld dood. Die kommissie se verslag het ook ewe verdoemende bevindings teen Zukiswa Mbombo, oudpolisiehoof in Noordwes wat verlede maand uitgetree het. Die kommissie het ook beveel dat ŉ ondersoek gedoen word na haar geskiktheid om haar amp te beklee. Zuma het tydens sy opsomming van die verslag gesê die polisie het voortydig opgetree. Indien hulle nog ŉ dag gewag het in plaas van om die koppie op 16 Augustus te bestorm, kon dit stakers se lewens red. “Die kommissie het bevind dat dit onmoontlik sou wees om die stakers op 16 Augustus uiteen te jaag en te ontwapen. Die polisie moes tot die volgende dag gewag het, wanneer die oorspronklike omsingelingsplan, wat aansienlik risikovry was, in werking gestel kon word.” Die kommissie het bevind dat die polisie se optrede ŉ gebrek aan “beheer en bevel” gehad het. Die kommissie het ook bevind dat Lonmin onder meer verkeerd opgetree het deur niestakende werkers te dwing om werk toe te kom terwyl hulle nie hul veiligheid kon verseker nie. Die verslag het ook die vakbonde AMCU en NUM gekritiseer omdat hulle nie voldoende beheer oor hul lede uitgeoefen het nie.